text: সৈয়দ মোহাম্মদ ছাইফুর রহমান নিজামী শাহ (জন্ম ১৯১৬) কোরআনের বাংলা ব্যখ্যাগ্রন্থ মাশাহেদুল ঈমান ও বোখারী শরীফের বাংলা ব্যখ্যাগ্রন্থ তাফহিমুল বোখারির প্রণেতা। ইসলামী গবেষণায় অবদানের জন্য বাংলাদেশ সরকার তাকে ২০২০ সালে একুশে পদক প্রদান করে।
  
  জন্ম ও প্রাথমিক জীবন 
  নিজামী শাহ ১৯১৬ সালে (১৩২৩ হিজরী) চট্টগ্রাম জেলার মিরসরাই উপজেলার ৬নং ইছাখালী ইউনিয়নের উত্তর ইছাখালী গ্রামে জম্মগ্রহণ করেন। তার পিতা সৈয়দ শাহ গোলাম রহমান এছমতী ছিলেন একজন হেকিম। তিনি মাত্র ৭বছর বয়সে কোরআনে হাফেজ হয়েছিলেন। তিনি ১৯৬০ সালে ঢাকা সরকারী আলিয়া মাদ্রাসা হতে টাইটেল (কামেল) পরীক্ষায় হাদিস বিভাগে বোর্ডে প্রথম শ্রেনীতে প্রথমস্থান অর্জন করেন।
  
  কর্মজীবন 
  নিজামী শাহ মাদ্রাসায় শিক্ষকতা দিয়ে কর্ম জীবন শুরু করেন। তিনি চট্টগ্রাম ষোলশহর জামেয়া আহমদিয়া ছুন্নিয়া আলিয়া মাদ্রাসায় প্রথম প্রধান মুহাদ্দিস হিসাবে শিক্ষকতা করেন। ১৯৯৭ সালে মিশর সরকারের আমন্ত্রনে কায়রোর আল আযহার বিশ্ববিদ্যালয়ে কোরআন প্রতিযোগীতায় বিচারক ছিলেন। আল আযহার বিশ্ববিদ্যালয়ের আরেক অনুষ্ঠানে কোরআন তিলাওয়াতের জন্য তিনি স্বর্ণ পদক পেয়েছিলেন।
  
  ১৯৭১ সালে বাংলাদেশ স্বাধীনতা অর্জনের পর চট্টগ্রামে বেতারে সর্বপ্রথম দোআ করেন যা চট্টগ্রাম বেতারের আর্কাইভে সংরক্ষিত রয়েছে।
  
  ১৯৭৩ সালে আঞ্জুমানে ইখওয়াতে মারেফাত ট্রাস্ট নামে সেবামূলক সংগঠন প্রতিষ্ঠা করেন তিনি। ১৯৭৫ সালে তিনি মিরসরাই মস্তান নগরস্থ শাহ গোলাম রহমান এতিম খানা এবং ১৯৭৮ সালে জামেয়া রহমানিয়া ফাজিল (ডিগ্রী) মাদ্রাসা প্রতিষ্ঠা করেন। তিনি বিশ্ব সুন্নী আন্দোলন ও বিশ্ব ইনসানিয়াত বিপ্লবের প্রধান উপদেষ্টা।
  
  গ্রন্থ 
  সৈয়দ সাইফুর রহমান নিজামী শাহ বিভিন্ন বিষয়ে প্রায় ১০০টি গ্রন্থ রচনা করেন। তার উল্লেখযোগ্য গ্রন্থের মধ্যে রয়েছে:
  
   তাফসিরে মাশাহেদুল ঈমান -কোরআনের বাংলা ব্যখ্যাগ্রন্থ
   তাফহিমুল বোখারী শরীফ -বোখারী শরীফের বাংলা ব্যখ্যাগ্রন্থ
  
  পারিবারিক জীবন 
  সৈয়দ সাইফুর রহমান নিজামী শাহ ব্যক্তিগত জীবনে বিবাহিত। তার ৩ ছেলে ও ২ মেয়ে। বড় ছেলে ইমাম হায়াত।
  
  তথ্যসূত্র 
  
  বিষয়শ্রেণী:১৯১৬-এ জন্ম
  বিষয়শ্রেণী:চট্টগ্রাম জেলার ইসলামী ব্যক্তিত্ব
  বিষয়শ্রেণী:২০২০-এ একুশে পদক বিজয়ী
  বিষয়শ্রেণী:বাংলাদেশের ইসলামী লেখক
  বিষয়শ্রেণী:গবেষণায় একুশে পদক বিজয়ী
  বিষয়শ্রেণী:বাংলাদেশী শিক্ষক
  বিষয়শ্রেণী:জীবিত ব্যক্তি
title: সৈয়দ মোহাম্মদ ছাইফুর রহমান নিজামী শাহ